
I. CONSIDERATII GENERALE PRIVIND STATUTUL C.P.I. 


1. Necesitatea instituirii unei jurisdicţii penale internaţionale permanente

Secolul XX, marcat de numeroase conflicte interne şi internaţionale, de atrocităţi cărora le-au căzut victime populaţiile civile (exterminări, deportări, purificări etnice) oferă tabloul unor tragice crime colective ce au suscitat vii şi profunde reacţii emoţionale în cadrul comunităţii internaţionale. Secolul XX a fost un secol al paradoxului: a fost unul din cele mai violente şi sângeroase secole din istorie, dar şi secolul în care s-au pus bazele justiţiei penale internaţionale.


După cel de-al doilea război mondial, au fost create primele 2 tribunale represive internaţionale pentru judecarea marilor criminali de război: Tribunalul militar internaţional de la Nürnberg (instituit prin Acordul de la Londra din 8 august 1945) şi Tribunalul internaţional pentru Extremul Orient (instituit prin Declaraţia Comandantului suprem al forţelor aliate, generalul McArthur, la 19 ianuarie 1946).


In anul 1993, în contextul crizei din Iugoslavia, acţionând în baza prevederilor din Capitolul VII al Cartei Naţiunilor Unite, Consiliul de Securitate a înfiinţat, pe cale rezolutorie, Tribunalul penal internaţional pentru fosta Iugoslavie pentru judecarea persoanelor prezumate responsabile de violări grave ale dreptului umanitar internaţional, comise pe teritoriul fostei Iugoslavii între 1 ianuarie 1991 şi o dată ce urma a fi stabilită de Consiliul de Securitate la restabilirea păcii (Rezoluţia 827/25 mai 1993). Un an mai târziu, în 1994, prin Rezoluţia 955/8 noiembrie 1994, Consiliul de Securitate a creat Tribunalul penal internaţional pentru Ruanda, pentru judecarea persoanelor prezumate responsabile de acte de genocid sau violări grave ale dreptului internaţional umanitar comise în anul 1994 pe teritoriul Ruandei sau pe teritoriul statelor vecine, de către cetăţeni ruandezi.


Deşi ambele instanţe penale funcţionează în baza unor regulamente proprii, aplicând normele dreptului internaţional umanitar şi informând Consiliul de Securitate al ONU în legătură cu activitatea pe care o desfăşoară, ele rămân totuşi instanţe cu un profil special şi extraordinar, fiind legate de evenimente precis determinate, care s-au soldat cu comiterea unor infracţiuni internaţionale, într-o anumită zonă geografică.


In condiţiile apariţiei, în diverse părţi ale lumii, a noi conflicte regionale, devine extrem de dificilă şi chiar neadecvată crearea, prin rezoluţii ale Consiliului de Securitate, de tribunale ad-hoc pentru judecarea persoanelor care s-au făcut vinovate de comiterea unor infracţiuni internaţionale deosebit de grave. In prezent, nu există un mecanism internaţional permanent de judecare şi condamnare a acestora, singurele sancţiuni aplicabile fiind impunerea embargo-ului sau utilizarea forţei armate, metode brutale, însă, prin care civilii nevinovaţi sunt afectaţi mai dur decât persoanele vinovate.

Infiinţarea unei jurisdicţii penale internaţionale permanente este indispensabilă pentru ca incriminarea acestor infracţiuni să nu rămână un simplu demers teoretic şi pentru ca sancţionarea celor ce încalcă legea internaţională să nu depindă în cea mai mare măsură de guvernele unor state care inspiră sau patronează asemenea încălcări ori de interese politice conjuncturale, exterioare actului de justiţie. Este greu de imaginat că statele care patronează asemenea fapte (chiar dacă de cele mai multe ori din umbră), vor fi de acord ca cei ce execută propriile ordine să fie condamnaţi de tribunalele lor naţionale.


In acest sens, în cursul ultimului deceniu, în cadrul O.N.U., s-a propus reluarea unui demers istoric început cu peste 50 de ani în urmă, fiind accelerate iniţiativele pentru crearea unei jurisdicţii penale internaţionale permanente, cu competenţă generală în plan geografic. La solicitarea Adunării Generale a ONU (Rezoluţia 47/33 din 25 noiembrie 1992), Comisia de drept internaţional a elaborat şi a prezentat, în 1994, un ante-proiect de Statut al Curţii Penale Internaţionale; acest document a stat la baza unor discuţii interguvernamentale care s-au desfăşurat în cadrul Naţiunilor Unite. Din 1996, o Comisie pregătitoare interguvernamentală a început să lucreze la ante-proiectul elaborat de Comisia de drept internaţional. Activitatea acestor organisme s-a finalizat în anul 1998, când, în cadrul Conferinţei diplomatice a plenipotenţiarilor Naţiunilor Unite (Roma, 15 iunie-17 iulie 1998), s-a adoptat Convenţia privind Statutul de înfiinţare a Curţii Penale Internaţionale (cu 120 voturi pentru – inclusiv România, 7 contra şi 21 abţineri).


Succesul politic al Conferinţei de la Roma este doar o victorie parţială, întrucât, pentru ca această Curte să înceapă să funcţioneze, Convenţia trebuie ratificată de cel puţin 60 de state. S-a stabilit acest cuantum pentru a se conferi o legitimitate specială unei jurisdicţii penale însărcinate cu judecarea şi pedepsirea autorilor infracţiunilor de genocid, crime împotriva umanităţii, crime de război şi crime de agresiune. La 1 ianuarie 2001, Statutul era ratificat de 27 de ţări.

2.Conţinutul Statutului 


Statutul de la Roma este actul de naştere al Curţii Penale Internaţionale, instituţie juridică internaţională permanentă cu competenţă generală şi unică în judecarea şi sancţionarea persoanelor fizice acuzate de violarea gravă a dreptului umanitar internaţional. Sancţionarea internaţională a infracţiunii de genocid, a crimelor împotriva umanităţii, a crimelor de război şi a crimelor de agresiune constituie atât un imperativ, cât şi o obligaţie a comunităţii internaţionale. Efectul sancţionator are o valoare generală, întrucât verdictul se pronunţă de un tribunal internaţional, reprezentativ pentru toate sistemele juridice, care acţionează în numele întregii umanităţi.

Statutul este un Cod penal şi un Cod de procedură penală cu caracter internaţional, în care instituţiile fundamentale ale dreptului penal intern al statelor se regăsesc în nuanţe şi forme specifice dreptului internaţional penal şi care precizează regulile de drept internaţional aplicabile persoanelor fizice. 

A. Structură şi cuprins

Dispoziţiile Statutului de la Roma crează un echilibru optim între următoarele priorităţi:

- necesitatea instituirii unei curţi penale internaţionale independente, apolitice şi reprezentative, care să funcţioneze efectiv şi eficient împotriva persoanelor responsabile de comiterea unor infracţiuni pe care ansamblul comunităţii internaţionale le consideră ca fiind foarte grave;

- dreptul statelor de a judeca pe autorii unor astfel de infracţiuni;

- asigurarea acordării de reparaţii şi compensaţii adecvate, victimelor acestor infracţiuni;

- protejarea drepturilor persoanelor acuzate;

- rolul Consiliului de Securitate în menţinerea păcii şi securităţii în lume, aşa cum prevăd dispoziţiile din Capitolul VII al Cartei Naţiunilor Unite.

 

Statutul este structurat în 13 capitole şi 128 de articole: Capitolul 1.Crearea Curţii. Capitolul 2.Competenţă, admisibilitate şi drept aplicabil. Capitolul 3. Principii generale de drept penal. Capitolul 4. Structura şi administrarea Curţii. Capitolul 5.Anchetă şi urmăriri. Capitolul 6.Procesul. Capitolul 7. Pedepsele. Capitolul 8. Apelul şi revizuirea. Capitolul 9. Cooperarea internaţională şi asistenţa judiciară. Capitolul 10. Executarea pedepsei. Capitolul 11. Adunarea Statelor Părţi. Capitolul 12. Finanţarea.Capitolul 13. Clauze finale.

B. Câteva precizări referitoare la Statut 

- Curtea Penală Internaţională va constitui un instrument principal de combatere a regimului de impunitate şi de asigurare a respectării dreptului umanitar şi a drepturilor omului. Potrivit art.27, prevederile Statutului se vor aplica în mod egal tuturor persoanelor, fără vreo distincţie bazată pe calitatea oficială, cum ar fi cea de şef al statului sau al guvernului, de membru al guvernului sau parlamentului, de reprezentant ales sau de funcţionar al guvernului. Prin adoptarea Statutului C.P.I. s-a relansat, la nivel internaţional, dinamica luptei împotriva impunităţii (în ciuda unei opoziţii puternice a S.U.A., Indiei şi Chinei). 

- Aşa cum se menţionează în Preambulul Statutului, precum şi în art.1, Curtea Penală Internaţională este menită să completeze şi nu să substituie jurisdicţiile penale naţionale. Relaţiile dintre C.P.I. şi jurisdicţiile naţionale vor fi guvernate de principiul fundamental al complementarităţii, conform căruia Curtea nu intervine decât în cazul în care tribunalele naţionale nu sunt în măsură sau nu doresc să angajeze procedurile penale respective. Ca atare, în cazul comiterii unor infracţiuni prevăzute în Statut, Curtea nu va uzurpa competenţa unui anumit stat, în condiţiile în care autorităţile judiciare naţionale îşi asumă responsabilităţile specifice. 

Astfel, acest mecanism de competenţă cu vocaţie universală ar avea menirea de a umple vidul juridic care există între refuzul sau imposibilitatea statelor de a-şi judeca ele însele cetăţenii şi lipsa unei jurisdicţii internaţionale adecvate.

- Competenţa C.P.I. se divizează în: competenţa ratione materiae (pentru cele patru tipuri de infracţiuni prevăzute în Statut: genocid, crime împotriva umanităţii, crime de război, şi crime de agresiune), competenţa ratione temporis şi competenţa ratione loci et ratione personae. Fără a avea efect retroactiv, competenţa Curţii Penale Internaţionale nu se va limita la infracţiunile internaţionale grave comise în cadrul unui anumit conflict sau de către un anumit regim într-o perioadă dată (aşa cum este cazul tribunalelor penale internaţionale pentru fosta Iugoslavie şi Ruanda); Curtea va avea competenţă asupra persoanelor fizice (spre deosebire de Curtea Internaţională de Justiţie, care are în competenţă numai cauzele ce implică responsabilitatea statelor). 

- Ca instituţie creată în virtutea unui tratat, Curtea va avea o relaţie unică cu Naţiunile Unite. Spre deosebire de tribunalele penale internaţionale speciale menţionate, C.P.I. nu este creaţia Consiliului de Securitate şi nu va fi administrată de Adunarea Generală a O.N.U. Natura exactă a relaţiilor dintre C.P.I. şi O.N.U. urmează să fie definită printr-o înţelegere specială ce va fi negociată şi aprobată de Adunarea Statelor Părţi ale C.P.I.

- Procurorul însărcinat cu declanşarea de anchete şi urmăriri va putea să acţioneze nu numai la sesizarea Curţii de către Statele Părţi sau de Consiliul de Securitate, ci el se poate autosesiza, ca urmare a informaţiilor primite din partea statelor, a organizaţiilor internaţionale şi interguvernamentale, precum şi a celor neguvernamentale.

- Pedepsele prevăzute la art.78 nu includ pedeapsa cu moartea, ca o consecinţă a faptului că această pedeapsă a fost abolită de documentele internaţionale.

- In ceea ce priveşte aplicarea sentinţelor, pedepsele urmează să fie executate în închisori naţionale ce vor fi stabilite de Curte, şi nu într-o închisoare specială cu caracter internaţional.


La dezbaterile care au avut loc în Senatul francez (sesiunea 1998/1999) pe marginea Raportului informativ privind Curtea Penală Internaţională, au fost puse în evidenţă 3 caracteristici principale ale Statutului C.P.I.:

1. Textul Statutului este un text echilibrat, fiind o expresie a echilibrului stabilit între dreptul anglo-saxon şi dreptul roman. De asemenea, textul prezintă un echilibru destul de satisfăcător între autonomia C.P.I. pe de o parte, şi responsabilităţile majore ale Consiliului de Securitate, pe de altă parte.

2. Este un text ce urmează a fi completat şi îmbunătăţit. De completat pentru că mai sunt multe de făcut pentru instituirea unui cadru normativ perfect operaţional. Acesta este, de altfel, obiectul negocierilor în curs de desfăşurare: negocierile pentru elaborarea Regulamentului de procedură şi probe, destinat a preciza în detaliu – fără a modifica însă – regulile de bază adoptate la Roma şi negocierile pentru stabilirea elementelor constitutive ale infracţiunilor; se intenţionează să se ofere judecătorilor instrumente utile de interpretare şi de aplicare a Statutului, evitându-se, în acelaşi timp, riscul plasării într-o oarecare derivă a acquis-ului Statutului, prin dispoziţii adiţionale sau de modificare.


3. Este vorba, în sfârşit, de un text necesar. Secolul care s-a încheiat a fost – şi rămâne – scena unor atrocităţi ce au suscitat, în cadrul opiniilor şi guvernelor democratice, un sentiment de revoltă, ce a urmat unui îndelungat sentiment de resemnare neputincioasă. După precedentele de Nürnberg şi Tokio, crearea celor două tribunale penale internaţionale pentru fosta Iugoslavie şi Ruanda a constituit un nou semnal de alarmă adresat de comunitatea internaţională celor care intenţionează să comită nelegiuiri grave, prevalându-se, în cadrul unor sisteme dictatoriale, de alibiuri etnice sau de hegemonie.




In viziunea unor state, recunoaşterea unei jurisdicţii penale internaţionale constituie un proces deosebit de complex şi dificil, pentru că, pe de o parte, ea ar echivala cu un transfer de suveranitate, iar pe de altă parte ar fi lipsită de obiectivitate în judecarea cetăţenilor din diverse state, interesele generale prevalând asupra garanţiilor procesuale. 


La Conferinţa de la Roma, s-au exprimat critici şi opinii nefavorabile la adresa Statutului şi a Curţii Penale Internaţionale, considerată ca o adevărată „cutie a Pandorei” ce trebuie privită cu un optimism temperat. Astfel:


- s-a manifestat reticenţa în legătură cu posibilitatea judecării propriilor naţionali de către o instanţă din afara ţării. (S.U.A. nu au fost de acord cu posibilitatea judecării soldaţilor americani, susceptibili de a fi acuzaţi de asemenea acte, de un alt tribunal decât tribunalul naţional );


- s-a exprimat dezamăgirea faţă de propunerea franceză, acceptată în final, de introducere a principiului „opt-out", conform căruia Statele Părţi au dreptul de a sustrage jurisdicţiei Curţii crimele de război, pe o perioadă de şapte ani după ratificarea acestuia. Această dispoziţie „tranzitorie” este susceptibilă de a determina o prelungire a impunităţii pentru cele mai grave şi frecvente infracţiuni: crimele de război. La capătul celor 7 ani, ea nu poate fi considerată în mod automat caducă întrucât Statutul prevede că, la sfârşitul acestei perioade, statele vor putea reînnoi cererea de neacceptare a competenţei Curţii asupra crimelor de război. S-a apreciat că această dispoziţie constituie o restrângere considerabilă a exerciţiului efectiv al justiţiei penale internaţionale şi a luptei împotriva impunităţii;


- o altă dispoziţie care a dezamăgit ţine de faptul că jurisdicţia Curţii, departe de a fi universală, se va aplica doar atunci când vor fi parte la tratat sau când vor fi acceptat, printr-o declaraţie specială, competenţa Curţii, cel puţin unul din următoarele 2 state: statul pe teritoriul căruia s-au comis infracţiunile sau statul al cărui cetăţen este criminalul prezumat. Numai Consiliul de Securitate, în baza dispoziţiilor cuprinse în Capitolul VII din Carta Naţiunilor Unite, poate depăşi această restricţie importantă şi poate sesiza Curtea cu infracţiuni care sunt în competenţa ei. Numeroşi participanţi la Conferinţă au solicitat adăugarea altor două state: statul de naţionalitate a victimei şi statul în care se află criminalul. Această propunere, considerată ca având eficacitate maximă întrucât mulţi criminali s-au refugiat şi continuă să se refugieze în străinătate, nu a fost reţinută;

- au fost criticate dispoziţiile Statutului referitoare la rolul Consiliului de Securitate; această problemă a făcut obiectul unor îndelungi dezbateri (adesea mai mult politice decât juridice), punând în opoziţie pe membrii permanenţi ai Consiliului cu celelalte state. Conform art.13 din Statut, Consiliul de Securitate poate trimite o cauză (situaţie) în faţa Curţii, acţionând în virtutea prerogativelor sale de menţinere a păcii şi securităţii internaţionale. Pe de altă parte, însă, conform art.16, Consiliul de Securitate poate impune Curţii neînceperea sau întreruperea anchetelor şi urmăririlor, pentru o perioadă de 12 luni, perioadă ce poate fi reînnoită. S-a afirmat că, în afara faptului că se aduce o gravă atingere sferei de acţiune şi autonomiei Curţii, nu este admisibil ca acţiunea Curţii să fie paralizată în întregime la simpla intervenţie a Consiliului de Securitate, pentru o perioadă practic nelimitată şi fără nici o posibilitate pentru procuror de a întreprinde vreo acţiune (cu excepţia activităţilor de conservare şi de evitare a perisabilităţii probelor sau mărturiilor). 

In acelaşi sens, într-un document publicat în revista „Le Monde Diplomatique”, Monique Chemillier-Gendreau, profesoară la Universitatea „Denis Diderot” din Paris arăta că posibilitatea oferită Consiliului de Securitate – deşi Curtea nu este subordonată acestuia – de a putea bloca, printr-o hotărâre, o anchetă a procurorului pe o perioadă de 12 luni, constituie o insuficienţă a Statutului. Alte insuficienţe semnalate de autoare: imposibilitatea Curţii de a lua în discuţie acţiuni criminale care ar putea fi comise de anumite grupuri de state şi imposibilitatea Curţii de a pune în discuţie actele unor organe ale ONU, cum ar fi, de pildă, Consiliul de Securitate;

- s-a mai apreciat că unele dispoziţii din Statut limitează câmpul de acţiune al prevederilor sale. Astfel, conform art.23 din Statut, Curtea poate judeca o persoană care a comis o infracţiune, a ordonat, solicitat sau încurajat comiterea unei infracţiuni sau a unui atentat; calitatea oficială a persoanei nu o exonerează de răspunderea penală. Neliniştesc însă excepţiile care sunt formulate: astfel, un individ care a acţionat la ordinul unui superior ierarhic poate fi exonerat de răspundere dacă el nu ştia că ordinul a fost ilegal sau, şi mai mult, dacă ordinul nu era manifest ilegal. In aceste condiţii, un comandant militar care ar ordona distrugerea unor sate, deportarea populaţiei civile, săvârşirea de violuri, lichidarea unor persoane neînarmate sau alte asemenea acte specificate în tratat, nu va putea fi urmărit dacă el a avut obligaţia legală de a se supune ordinelor superiorilor ierarhici;

- s-a considerat că, în forma sa actuală, o asemenea instanţă nu ar constitui decât un paleativ, o instituţie lipsită de orice semnificaţie şi importanţă practică, deoarece ea nu a fost creată de Adunarea Generală a ONU, ci în baza unei convenţii între state. Acestea dispun de dreptul de a atribui sau retrage Curţii competenţa de judecată, ceea ce ar însemna posibilitatea sustragerii de la judecată a celor mai grave infracţiuni internaţionale. S-a mai afirmat că, dincolo de satisfacţia creării unei Curţi Penale Internaţionale, condiţiile de credibilitate, de independenţă şi de legitimitate a acestei jurisdicţii nu par a fi pe deplin asigurate de Statutul adoptat, urmând ca, în continuare, politicul să domine asupra juridicului.

 

 

 

 

 

 

 

 

 

II. PROBLEME CONSTITUTIONALE RIDICATE DE RATIFICAREA STATUTULUI DE LA ROMA REFERITOR LA INSTITUIREA CURTII PENALE INTERNATIONALE

1. Probleme privind suveranitatea

Crearea unei jurisdicţii penale internaţionale permanente ridică probleme instituţionale ce ţin de dreptul intern şi de principiul separaţiei puterilor în stat. Indiferent de sistemul jurisdicţional reţinut în final pentru această instanţă (competenţă exclusivă, competenţă concurentă cu jurisdicţiile naţionale sau competenţă în judecarea recursurilor îndreptate împotriva deciziilor luate de acestea din urmă), se pune în discuţie una din componentele esenţiale ale suveranităţii, adică autoritatea primordială a statului asupra persoanelor care trăiesc în interiorul frontierelor sale. Autoritatea judiciară a statului se manifestă prin aplicarea egală a legilor statului elaborate de organele competente şi a normelor internaţionale acceptate în mod liber, prin începerea urmăririi celor care încalcă legea de către instanţele competente, şi, în sfârşit, prin judecarea lor de către tribunalele naţionale.

A. Principiul complementarităţii jurisdicţiei Curţii Penale Internaţionale

Incă din Preambul, Statutul de la Roma recunoaşte rolul primordial al fiecărui stat în sancţionarea infracţiunilor grave care ameninţă pacea, securitatea şi bunăstarea omenirii, subliniindu-se că jurisdicţia Curţii Penale Internaţionale este complementară jurisdicţiilor naţionale.

Se recunoaşte şi se încredinţează fiecărui stat dreptul, şi în acelaşi timp obligaţia, de a judeca, prin propriul sistem judiciar naţional, pe autorii infracţiunilor care intră în competenţa C.P.I. Curtea are deci un rol explicit complementar în raport cu jurisdicţiile naţionale, fiind ca un recurs în cazul – şi numai în cazul – în care un stat sau altul ar eşua – deliberat sau nu – în înfăptuirea actului de justiţie.

Conform art.17 din Statut, Curtea nu poate fi sesizată decât dacă se dovedeşte că statul competent în speţă nu a vrut sau nu a avut capacitatea de a conduce ancheta sau urmărirea penală. Pentru fundamentarea aprecierii sale referitoare la lipsa de voinţă a statului, Curtea va verifica dacă procedura angajată de statul în cauză a avut ca scop sustragerea persoanei incriminate de la răspunderea penală sau dacă această procedură a suferit o întârziere nejustificată care dezminte intenţia autorităţilor competente de a acţiona în justiţie persoana în cauză.

La dezbaterile care au avut loc la Senatul francez cu prilejul prezentării, de către Comisia de politică externă, de apărare şi a forţelor armate, a Raportului informativ privind Statutul de la Roma s-a arătat că, pur juridic, instituirea unei jurisdicţii penale internaţionale comportă într-adevăr o limitare a suveranităţii statelor, întrucât, în momentul ratificării unei convenţii internaţionale, statul în cauză acceptă să se supună, în limitele prevăzute de tratat, voinţei unor organisme cu caracter internaţional sau supranaţional. Este, însă, o limitare de suveranitate pe care statele o consideră necesară pentru edificarea unei ordini juridice internaţionale care să contribuie la menţinerea păcii şi la apărarea principiilor fundamentale de protecţie a drepturilor omului. 

In ceea ce priveşte sistemul jurisdicţiei Curţii Penale Internaţionale, s-a arătat că a fost reţinut sistemul complementarităţii sau al subsidiarităţii între jurisdicţiile internaţionale şi naţionale. Această jurisdicţie internaţională nu poate declanşa o acţiune decât dacă jurisdicţiile naţionale nu şi-au exercitat ele însele competenţele (din cauza sistemului judiciar dezorganizat sau inexistent), dacă jurisdicţiile interne nu doresc să se angajeze cu seriozitate în declanşarea urmăririlor (în statele în care autorităţile oficiale ar proteja pe autorii anumitor infracţiuni), sau în situaţia în care, din cauza reglementărilor naţionale privind prescripţia sau amnistierea, jurisdicţiile interne nu pot angaja în mod legal acţiunile (în acest ultim caz, este vorba despre un obstacol legal care nu ţine nici de incapacitatea materială şi nici de reaua voinţă a jurisdicţiilor naţionale). 

Subliniind că Statutul instaurează un echilibru subtil între suveranitatea statului şi prerogativele C.P.I. şi că el reglementează punctual limitările aduse suveranităţii statale, Raportul menţionează un număr de trei limitări de suveranitate, inegale ca amploare:

- O primă limitare decurge din regulile de competenţă ale Curţii, mai exact din competenţa ratione loci şi ratione personae (în funcţie de locul comiterii şi de naţionalitatea autorului infracţiunii). Curtea se poate considera competentă în cazul în care o infracţiune internaţională a fost comisă pe teritoriul unui Stat Parte sau a fost comisă de către resortisantul unui Stat Parte. Dar este posibil ca resortisantul unui stat care nu este parte la Statut să fi comis o crimă de război pe teritoriul unui Stat Parte şi să cadă astfel, sub jurisdicţia Curţii. Aşadar, un stat care nu a semnat convenţia poate fi legat de acest text, fără ca el să fi acceptat instrumentul respectiv. Aşa cum s-a menţionat, această dispoziţie a fost determinantă în refuzul S.U.A. de a vota Statutul de la Roma.

- O a doua limitare priveşte exerciţiul suveranităţii judiciare interne. In pofida primordialităţii recunoscute jurisdicţiilor naţionale, un stat nu are latitudinea de a exonera, eventual, pe cei vinovaţi de comiterea unor astfel de infracţiuni internaţionale, ceea ce poate constitui o formă de atingere a principiilor suveranităţii naţionale.

Conform articolelor 17 şi 20 din Statut, referitoare la principiul complementarităţii şi la principiul „non bis in idem”, Curtea are competenţa de a aprecia oportunitatea acceptării unei cauze care a făcut obiectul unei decizii naţionale de amnistiere. Astfel, dacă amnistierea intervine înainte de pronunţarea condamnării de către jurisdicţia represivă naţională, principiul complementarităţii şi deci competenţa Curţii s-ar exercita doar dacă aceasta consideră că amnistierea s-a pronunţat „în scopul sustragerii persoanei în cauză de la răspunderea sa penală”. Dacă legea de amnistiere intervine după pronunţarea condamnării de către jurisdicţia naţională, Curtea nu ar putea, sesizându-se cu acest caz, să facă excepţie de la principiul „non bis in idem” (consacrat de art. 20), decât dacă constată că procedura urmată de jurisdicţia naţională „a avut ca scop sustragerea persoanei în cauză de la răspunderea sa penală” sau „nu a fost condusă în mod independent sau imparţial (...), şi de o manieră care (...) să dezmintă intenţia de a acţiona pe cel în cauză în justiţie” (art.20, paragraf 3 din Statut). Numai în aceste circumstanţe excepţionale şi numai printr-o interpretare curajoasă, Curtea ar putea să se declare competentă şi să se sesizeze cu un caz judecat deja de o jurisdicţie naţională.

Totuşi, nu toate amnistierile relevă din motive greşite sau au la bază reaua-credinţă. Astfel, au fost state care au încercat (şi unele chiar au reuşit) ca, în procesul de trecere de la un regim dictatorial la democraţie, să încheie un pact prealabil care prevedea neurmărirea responsabililor dictaturii, în schimbul retragerii lor politice şi al instaurării, într-un termen scurt, a statului de drept. Pentru astfel de situaţii, Statutul comportă în art.53 paragraf 2, lit.c o dispoziţie conform căreia procurorul are posibilitatea de a nu deschide o anchetă care nu ar servi intereselor justiţiei.

- O a treia limitare a suveranităţii statelor poate interveni în cadrul sesizării Curţii de către Consiliul de Securitate. 

Consiliul de Securitate al Naţiunilor Unite, care incarnează suveranitatea statelor şi preeminenţa membrilor permanenţi ai Consiliului, deţine un rol deosebit în dispozitivul Statutului. Acesta recunoaşte dublul rol al Consiliului de Securitate: în primul rând, el poate sesiza C.P.I., ceea ce conferă acesteia o competenţă crescută (art.13), iar în al doilea rînd, Consiliul de Securitate poate suspenda anchetele şi urmăririle pe care Curtea ar fi pe cale să le declanşeze (art.16) .

B. Necesitatea cooperării între state şi Curtea Penală Internaţională

Adesea, principiul unei jurisdicţii universale independente s-a lovit de însăşi structura societăţii internaţionale, fondată pe suveranitatea statală. Dacă în cadrul unui sistem democratic, o justiţie independentă poate emana de la o comunitate naţională, acest lucru se poate realiza cu mai multă dificultate la nivelul unei societăţi compuse din entităţi suverane, ale căror interese le pot fie apropia, fie separa. Pentru eliminarea eventualelor blocaje pe care anumite state le-ar putea institui în judecarea autorilor infracţiunilor din competenţa C.P.I., este necesar ca această instanţă să recurgă la o cooperare deplină cu toate statele.

Capitolul IX din Statutul C.P.I. consacră necesitatea cooperării între state şi Curte pe tot parcursul anchetei, a procesului şi a executării pedepsei. Sunt prevăzute două tipuri principale de cooperare: arestarea şi predarea persoanelor la cererea Curţii; alte tipuri de asistenţă practică în cadrul anchetelor şi urmăririlor declanşate de Curte. Art.86, intitulat „Obligaţia generală de a coopera”, stipulează că Statele Părţi vor coopera „în totalitate cu Curtea în anchetarea şi urmărirea infracţiunilor ce sunt în competenţa Curţii”. Cooperarea statelor cu această instanţă va condiţiona eficienţa urmăririlor şi exerciţiul justiţiei penale internaţionale în ansamblu.

Această obligaţie generală atrage după sine necesitatea adaptării, de către Statele Părţi, a legislaţiei naţionale, pentru a putea răspunde cererilor de cooperare formulate de Curte (art.88), în special a cererii de includere în legislaţiile naţionale a dispoziţiilor referitoare la infracţiunile care sunt în competenţa Curţii, precum şi la imprescriptibilitatea acestora.

Se consideră că obligaţia de cooperare a statelor este absolută. Curtea este cea care, în ultimă instanţă, are măsura competenţei sale. Ea apreciază dacă are calitatea de a se sesiza cu un caz, de a declanşa o procedură şi de a judeca persoanele acuzate de săvârşirea anumitor infracţiuni şi, dacă decide că are această calitate, toate Statele Părţi au obligaţia de a coopera. Dacă statele nu se conformează, Curtea va putea denunţa situaţia Adunării Statelor Părţi sau Consiliului de Securitate. Statutul nu prevede nici o sancţiune precisă. Totuşi, în majoritatea cazurilor, Statul Parte care nu ar răspunde unei cereri a Curţii ar viola obligaţiile care îi revin ca stat semnatar al tratatului, ceea ce ar putea antrena consecinţe politice neplăcute. 

Formele acestei cooperări sunt variate şi se înrudesc în multe privinţe cu formele cooperării judiciare penale, instaurate prin acorduri bilaterale sau prin convenţii internaţionale. Cererile de cooperare adresate statelor de către Curte pot viza: arestarea şi predarea de persoane, autorizarea tranzitării teritoriului lor de către o persoană ce urmează a fi remisă Curţii, proceduri de identificare legate de anchetele şi urmăririle efectuate de Curte, strângerea de dovezi sau interogarea persoanelor urmărite, transferul temporar al unui deţinut pentru depunerea unei mărturii, aplicarea amenzilor şi a ordonanţelor de confiscare sau de reparaţii acordate victimelor. Mai mult decât atât, statele se pot oferi să primească condamnaţi şi să supravegheze executarea pedepsei. Insă ele nu pot modifica sentinţa pronunţată şi nici nu pot elibera persoana încarcerată înainte de expirarea sentinţei pronunţate de Curte.

Cooperarea nu are un sens unic. La cerere, Curtea poate acorda asistenţă oricărui stat (indiferent dacă este sau nu parte la Statut), în desfăşurarea unui proces penal care are ca obiect o infracţiune din competenţa Curţii sau o infracţiune pe care legislaţia naţională a statului respectiv o califică drept foarte gravă.

2. Procesul de ratificare a Statutului 

Conform art.126 din Statut, Curtea Penală Internaţională va începe să funcţioneze în prima zi din luna următoare depunerii instrumentului de ratificare de către al 60-lea stat. Din acest moment, Curtea va avea competenţa necesară pentru urmărirea, judecarea şi condamnarea persoanelor acuzate de genocid, de crime împotriva umanităţii şi crime de război. 

Ratificarea rapidă a Statutului C.P.I. conferă statelor atât şansa prevenirii comiterii unor astfel de infracţiuni, cât şi avantajul de a putea contribui într-o manieră semnificativă la orientarea activităţii viitoare a Curţii. Aceasta pentru că, în momentul în care Statutul a fost ratificat de un număr de 60 de state, se va constitui Adunarea Statelor Părţi, ce va fi alcătuită din cei 60 de reprezentanţi ai Statelor Părţi, precum şi din reprezentanţi ai statelor care au semnat doar Statutul sau Actul final (aceştia din urmă cu statut de observatori, fără a avea drept de vot). La primele reuniuni ale Adunării se vor lua cele mai importante decizii referitoare la: Regulamentul de procedură şi probe al Curţii, Regulamentul de procedură al Adunării, administrarea C.P.I. (de exemplu alegerea judecătorilor şi a procurorilor), bugetul Curţii etc.

Ca şi în cazul ratificării oricărui tratat internaţional, ratificarea Statutului poate ridica numeroase probleme în dreptul intern, mai ales la nivel constituţional, majoritatea statelor semnatare fiind nevoite să-şi modifice legislaţia naţională în domeniu sau anumite dispoziţii din legile lor fundamentale.

Procesul de punere în aplicare a obligaţiilor care decurg dintr-un tratat internaţional variază în mod semnificativ de la un stat la altul, în funcţie de exigenţele politice şi constituţionale ale fiecărui stat în parte. Astfel, unele state ratifică mai întâi tratatele; din momentul ratificării şi publicării lor în jurnalul oficial, dispoziţiile tratatelor se integrează, automat, în legile naţionale (sistemul monist). In ţările în care se practică sistemul monist, punerea în aplicare a Statutului necesită modificări ale legilor naţionale existente. De exemplu, fiecare stat trebuie să-şi înfiinţeze mecanisme tehnice de cooperare cu Curtea şi să stabilească instituţii sau agenţii guvernamentale competente de a conlucra cu aceasta. Pe de altă parte, majoritatea dispoziţiilor Statutului reflectă norme deja existente în dreptul internaţional. Dacă statele au integrat deja aceste norme în legislaţia naţională, atunci punerea în aplicare a Statutului va fi mult simplificată. Alte state au obligaţia ca, înainte de a ratifica un tratat internaţional, să adopte legi pentru punerea lui în aplicare (sistemul dualist). Fiecare sistem prezintă avantaje şi dezavantaje. De exemplu, în unele state, ratificarea unui tratat internaţional necesită aprobarea Parlamentului sau consultarea prealabilă a instanţelor constituţionale. Deşi procedeul permite examinarea în detaliu a consecinţelor tratatului pentru statele în cauză, totuşi el provoacă o anumită încetinire a procesului de ratificare şi de punere în aplicare a respectivului tratat.

Problemele constituţionale specifice puse de ratificarea Statutului de la Roma îşi au originea în efectul transferului de suveranitate pe care îl antrenează ratificarea şi privesc în principal: răspunderea penală a şefilor de stat şi de guvern, a altor persoane având calitate oficială, Statutul neprevăzând un regim de imunităţi speciale pentru acestea; obligaţia Statelor Părţi de a preda Curţii pe unii din proprii cetăţeni; posibilitatea Curţii de a pronunţa pedeapsa închisorii pe viaţă; executarea cererilor prezentate de procuror; probleme legate de prevederile din dreptul intern referitoare la graţiere, amnistiere sau prescripţie; judecarea acuzaţilor de un complet alcătuit din 3 judecători, şi nu de către o Curte cu juraţi (atunci când legislaţia penală naţională prevede acest lucru).

Fiecare Stat Parte îşi poate alege liber modalitatea de punere în aplicare a obligaţiilor care îi revin din Statut atâta vreme cât acţionează cu bună credinţă şi are capacitatea de a le îndeplini. Pentru ratificarea Statutului C.P.I. statele pot adopta diverse modalităţi şi soluţii:

- introducerea de noi dispoziţii în Constituţie, care să reglementeze în ansamblu problemele constituţionale, evitându-se modificarea articolelor vizate prin înscrierea de excepţii (este modalitatea folosită de Franţa şi Luxemburg);

- revizuirea sistematică a tuturor dispoziţiilor constituţionale în vederea asigurării conformităţii lor cu dispoziţiile Statutului;

- introducerea sau aplicarea unei proceduri speciale, aprobată de Parlament, prin care Statutul să poată fi ratificat, indiferent de faptul că unele articole din tratat ar putea fi în conflict cu Constituţia;

- interpretarea anumitor dispoziţii ale Constituţiei care să permită evitarea intrării lor în conflict cu dispoziţiile Statutului de la Roma.

A. Imunitatea şefilor de stat şi de guvern, a altor persoane având calitate oficială

Una din problemele constituţionale pe care o ridică ratificarea Statutului de la Roma se referă la imunităţile prevăzute de majoritatea constituţiilor europene pentru şefii de stat sau de guvern, membrii guvernului sau parlamentului, pentru reprezentanţii aleşi sau agenţii unui stat. 

Statutul de la Roma nu instituie un regim special de imunităţi pentru persoanele care, în momentul săvârşirii anumitor infracţiuni, au funcţii legislative, executive sau o altă calitate oficială. Conform art.27 (1), Statutul „se aplică tuturor, în mod egal, fără nici o deosebire fondată pe calitatea oficială”. Calitatea oficială nu îi exonerează de răspundere penală şi nici nu constituie un motiv pentru reducerea pedepsei. Cel de-al doilea alineat al art.27 prevede că „imunităţile care pot fi atribuite calităţii oficiale a unei persoane, în virtutea dreptului intern sau internaţional, nu împiedică Curtea să-şi exercite competenţa cu privire la aceste persoane”. 

Astfel, conducătorii politici nu vor putea invoca imunitatea pentru a se sustrage răspunderii penale în faţa Curţii Penale Internaţionale sau în faţa propriilor tribunale atunci când comit o infracţiune care intră în competenţa C.P.I.

Aparent, aceste dispoziţii ale Statutului pot fi contrare exigenţelor constituţionale ale unor state. Insă, ar fi dificil de identificat o constituţie a vreunei ţări din lume care să nu aspire la valorile promovate de Curtea Penală Internaţională, îndeosebi la cele privind înfăptuirea justiţiei şi condamnarea persoanelor care îşi exercită autoritatea oficială într-o manieră distructivă şi arbitrară. Examinând, pentru fiecare caz în parte, interesele ce trebuie protejate, statele vor identifica, cu siguranţă, un termen comun de soluţionare a eventualelor incompatibilităţi dintre dispoziţiile lor constituţionale şi prevederile Statutului. Statutul nu constrânge Statele Părţi să suprime orice formă de imunitate de care se bucură reprezentanţii lor. El nu impune decât introducerea unei excepţii la această regulă generală.

Soluţiile ce pot fi antamate pentru rezolvarea acestei probleme sunt numeroase.

· In primul rând, statele au posibilitatea de a-şi modifica constituţiile, pentru ca acestea să devină conforme cu Statutul. Franţa şi Luxemburg au optat pentru formula introducerii în Constituţie a unei dispoziţii care să răspundă tuturor motivelor de neconstituţionalitate:„Republica poate recunoaşte jurisdicţia Curţii Penale Internaţionale în condiţiile prevăzute în Tratatul semnat la 18 iulie 1998” (Franţa), şi „dispoziţiile Constituţiei nu sunt un obstacol pentru aprobarea Statutului Curţii Penale Internaţionale (...) şi pentru executarea obligaţiilor care decurg din dispoziţiile prevăzute de Statutul menţionat” (Luxemburg). Această soluţie permite evitarea includerii de excepţii la articolele constituţionale care ar putea fi în conflict cu unele prevederi ale Statutului C.P.I. 

Desigur, procesul de modificare a constituţiei este un proces îndelungat, adesea greu şi complicat, iar din punct de vedere politic, foarte sensibil.

· O altă modalitate poate fi cea a interpretării dispoziţiilor constituţionale, formulă care evită modificarea constituţiei. In cazul adoptării acestei soluţii, se poate considera că imunitatea persoanelor care au „calitate oficială” operează numai în cadrul jurisdicţiilor naţionale, nu şi al celor internaţionale. Acest mecanism conferă conducătorilor un nivel dublu de răspundere penală, ea putând fi angajată atât la nivel naţional cât şi internaţional. Răspunderile s-ar suprapune, dar, în acelaşi timp, ele ar fi independente; ca atare, dacă pentru primul tip de răspundere s-ar putea aplica excepţii, pentru cel de-al doilea tip de răspundere, excepţiile nu ar mai avea aplicabilitate.

- Statele ar putea invoca existenţa implicită a unei excepţii de la imunităţile prevăzute în constituţiile lor. Astfel, în cazul în care Curtea ar solicita unui stat predarea unei persoane care are calitate oficială şi care beneficiază de imunitate, dispoziţiile constituţionale s-ar putea interpreta în sensul permiterii predării. Si aceasta întrucât Curtea are ca mandat principal combaterea regimului de impunitate în cazul comiterii celor mai grave infracţiuni care aduc atingere comunităţii internaţionale. In consecinţă, un şef de stat sau de guvern care ar comite una din aceste infracţiuni, ar viola principii fundamentale care se regăsesc şi în constituţia ţării sale. Deci, orice conducător ar putea fi predat Curţii, indiferent de protecţia pe care constituţia naţională i-ar garanta-o în circumstanţe obişnuite.

- O altă posibilitate de interpretare ar fi aceea ca statele să considere că ridicarea imunităţii unui şef de stat sau de guvern a devenit o practică în dreptul internaţional public. In decizia privind imunitatea generalului Pinochet, trei din cei cinci Lorzi ai Justiţiei din Camera Lorzilor din Marea Britanie au confirmat evoluţia în acest sens a dreptului internaţional. Lordul Nicholls a subliniat că: „Dreptul internaţional a consacrat deja faptul că anumite tipuri de conduită, inclusiv tortura şi luarea de ostatici, nu pot fi acceptate, indiferent de persoana care se manifestă ca atare. Aceasta se aplică tot atât de bine, dacă nu într-o măsură şi mai mare, şefilor de stat. O concluzie contrară ar face ca dreptul internaţional să devină derizoriu”.

In constituţiile multor state există o prevedere conform căreia principiile general admise în dreptul internaţional fac parte integrantă din dreptul lor intern. Astfel, în Constituţia italiană se prevede că imunităţile acordate prin dreptul public intern nu sunt opozabile Curţii. Articolele 10 şi 11 din Constituţie stipulează că „ordinea juridică italiană se conformează dispoziţiilor de drept internaţional general recunoscute" şi că Italia „consimte, sub rezerva reciprocităţii, la limitările de suveranitate necesare unei ordini care asigură pacea şi justiţia între naţiuni”. Si prin articolul 9 din Constituţia austriacă se ajunge aproximativ la acelaşi rezultat.

In alte constituţii, şi îndeosebi în constituţiile recente ale ţărilor din Europa Centrală şi de Est, instrumentele internaţionale privind apărarea drepturilor omului au învins dispoziţiile constituţionale contrare, lucru ce ar putea facilita în mare măsură ratificarea Statutului de la Roma.

· Constituţiile unor state prevăd o procedură specială de ratificare a tratatelor internaţionale, ale căror dispoziţii ar putea fi în conflict cu unele dispoziţii constituţionale. De exemplu, conform art. 91(3) din Constituţia Olandei, un tratat internaţional care conţine unele dispoziţii ce ar putea fi în conflict cu prevederile constituţionale poate fi ratificat prin votul majoritar a două treimi din parlamentarii celor două camere.

B. Procedura remiterii de persoane 

Art.89 (1) din Statutul de la Roma prevede: „Curtea poate adresa o cerere de arestare şi predare a unei persoane, cerere însoţită de documentele justificative menţionate la art. 91, oricărui stat pe teritoriul căruia se poate afla persoana şi va solicita acelui stat să coopereze pentru arestarea şi predarea acesteia. Statele Părţi răspund oricărei cereri de arestare şi predare, în conformitate cu dispoziţiile acestui capitol şi cu procedurile prevăzute în legislaţia lor naţională.”

Această procedură de predare (care nu ia în considerare cetăţenia individului) poate apărea ca fiind contrară principiului consacrat de numeroase constituţii, conform căruia este interzisă extrădarea sau expulzarea unui cetăţean sau naţional. Pentru clarificarea acestei probleme şi pentru facilitarea procesului de ratificare a Statutului, în Statut se face distincţia între termenul de predare şi cel de extrădare: „In sensul acestui Statut: a) „predare” înseamnă remiterea unei persoane de către un stat, Curţii, în aplicarea prezentului Statut; b) „extrădare” înseamnă remiterea unei persoane de un stat unui alt stat, în aplicarea unui tratat, convenţii sau a legislaţiei interne” (art.102).

O astfel de distincţie constituie o recunoaştere a competenţei speciale a Curţii (care nu poate fi considerată o jurisdicţie străină), permiţând statelor să depăşească restricţiile din dreptul intern referitoare la extrădare şi să coopereze deplin şi eficient cu Curtea Penală Internaţională.

· Diferenţierea termenilor a permis şi va permite unor ţări să ratifice Statutul, fără a opera modificări corespunzătoare în constituţie. Astfel, în momentul ratificării Statutului, în dreptul lor intern se va introduce această distincţie, care va avea o valoare superioară legii. 

 

Pentru a nu-şi modifica constituţiile, ţări precum Polonia, Slovacia şi Slovenia ar putea alege această interpretare a Statutului, aşa cum au procedat, spre exemplu, Italia şi Norvegia. Italia a considerat că nu există interdicţii constituţionale, din moment ce extrădarea nu operează decât la nivelul relaţiilor dintre state, iar această relaţie statală a fost absentă în raportul stabilit între Stat şi Curtea Penală Internaţională. Aceeaşi interpretare a fost dată şi de Norvegia.

· Statele ale căror constituţii prevăd expres interdicţia de extrădare, care nu recunosc în dreptul intern valoarea distincţiei făcute în Statut sau care doresc să evite orice confuzie juridică vor putea proceda la modificarea constituţiei lor. 

Astfel, în Legea fundamentală germană (art.16, alin.2) se prevede că „nici un cetăţean german nu poate fi extrădat în străinătate”. Constituţia Poloniei din 2 aprilie 1997 prevede în art.55 că „este interzisă extrădarea unui cetăţean polonez”, iar în Constituţia Braziliei din 5 octombrie 1988, art.5 stipulează că „nici un brazilian nu va putea fi extrădat, cu excepţia brazilienilor naturalizaţi, în cazul în care aceştia au săvârşit infracţiuni de drept comun înainte de naturalizare sau în caz de participare dovedită la traficul ilegal de narcotice sau de droguri similare”. Germania şi Republica Cehă au elaborat, deja, proiecte de lege privind modificarea constituţiei. Germania a propus o completare a art.16(2) din Legea fundamentală, conform căreia „nici un german nu poate fi extrădat într-o ţară străină; o derogare de la această dispoziţie poate avea loc în baza unui acord de extrădare încheiat cu o ţară membră a Uniunii Europene sau cu un tribunal internaţional”. Republica Cehă intenţionează introducerea articolului 112 (c) care prevede că „Republica Cehă trebuie să predea pe cetăţeanul propriu sau străin acuzat de Curtea Penală Internaţională”.

Avantajul acestui procedeu constă în eliminarea oricărei posibilităţi de apariţie a conflictului de lege, precum şi în certitudinea respectării de către tribunalele interne a obligaţiilor care decurg din Statut (în ciuda reticenţei de a supune pe unul din cetăţenii lor unei jurisdicţii internaţionale). Inconvenientul îl reprezintă, aşa cum s-a subliniat şi mai înainte, lungul şi dificilul proces pe care îl implică modificarea dispoziţiilor constituţionale.

 

 

A. Sentinţele Curţii Penale Internaţionale

O altă problemă constituţională poate fi ridicată de sentinţele pe care le poate pronunţa Curtea Penală Internaţională. Conform art.77 din Statut, Curtea poate pronunţa împotriva unei persoane declarate vinovată, pedeapsa închisorii pe o perioadă de 30 de ani sau pedeapsa închisorii pe viaţă, atunci când gravitatea extremă a infracţiunii şi situaţia personală a condamnatului o justifică. Si această dispoziţie poate fi contrară unor prevederi constituţionale referitoare la interzicerea pedepsei la închisoare pe viaţă sau pe o perioadă de 30 de ani (In Constituţia Braziliei din 5 octombrie 1988, art.5, par.47, Titlul II referitor la Drepturi şi garanţii fundamentale prevede că „Nimeni nu poate fi condamnat la închisoare pe viaţă”. Constituţia Portugaliei prevede acelaşi lucru.).

· Dacă motivul subînţeles al acestei interdicţii îl constituie faptul că acest tip de pedeapsă nu permite reabilitarea condamnatului, atunci se poate invoca art.110(3) din Statut care prevede posibilitatea Curţii de a reexamina sentinţa, în vederea reducerii ei, dacă „persoana a executat două treimi din pedeapsă sau a executat 25 de ani de închisoare în cazul unei condamnări pe viaţă”. Dacă, eventual, se invocă disproporţia mare dintre pedeapsă şi infracţiune, atunci trebuie să se ţină seama de faptul că aceste sentinţe se pronunţă numai împotriva persoanelor cu un grad mare de responsabilitate în comiterea unor infracţiuni foarte grave (precum genocidul), Curtea având în competenţă numai acest tip de infracţiuni. 

· Dacă unele constituţii conţin o interdicţie absolută a acestor pedepse, atunci, pentru ratificarea Statutului se impune operarea unei modificări constituţionale:

- fie inserarea unei excepţii, prin care să se prevadă că pedeapsa închisorii pe viaţă pronunţată de Curtea Penală Internaţională nu contravine prevederilor constituţionale; 

- fie inserarea unei noi dispoziţii, referitoare la posibilitatea ţării respective de a preda Curţii un acuzat, neţinându-se seama de faptul că acesta ar putea fi condamnat la închisoare pe viaţă. 

Se pare însă că, în majoritatea ţărilor, această dispoziţie nu va determina modificări constituţionale. Conform art.80 din Statut, pentru infracţiuni similare, Statele Părţi nu sunt obligate să adopte în dreptul intern pedepsele prevăzute în Statut.

· Problema pedepselor poate fi soluţionată şi de art.103 din Statut, prin care se reglementează rolul statelor în executarea pedepselor cu închisoarea. Conform Statutului, Statele Părţi nu sunt obligate să primească pe teritoriul lor, pentru executarea pedepsei, persoane condamnate de C.P.I. Acceptarea este facultativă. Pedepsele se execută în Statul-Parte desemnat de către Curte, care se află pe lista ţărilor dispuse să primească condamnaţi. 

Dar, în funcţie de dispoziţiile dreptului său intern, statul desemnat poate condiţiona acceptarea, situaţie în care el va informa Curtea cu orice împrejurări sau circumstanţe de natură a modifica sensibil condiţiile sau durata detenţiei. Ca atare, statele au dreptul de a anunţa Curtea că nu vor primi condamnaţi împotriva cărora s-a pronunţat pedeapsa la închisoare pentru o perioadă mai mare decât cea prevăzută de dreptul lor intern. In acest sens, în Spania, în legea de ratificare a Statutului, s-a inclus următoarea dispoziţie: ”Spania declară că, la momentul oportun, va fi pregătită să primească persoane condamnate de Curtea Penală Internaţională, cu condiţia ca durata detenţiei să nu depăşească maximul stabilit pentru aceste infracţiuni de legislaţia spaniolă”.

Art.103 permite şi reglementarea problemei referitoare la dreptul la graţiere, drept pe care numeroase constituţii îl conferă şefului statului. Dacă o persoană a fost graţiată după ce a fost condamnată de un tribunal naţional, C.P.I. nu va declanşa împotriva acesteia o nouă anchetă sau urmărire, cu excepţia cazului în care graţierea s-a făcut cu intenţia manifestă de a sustrage această persoană justiţiei. Dacă persoana a fost găsită vinovată de către Curtea Penală Internaţională, şeful statului în cauză nu îşi mai poate exercita dreptul de graţiere. 

Cu privire la acest subiect, Consiliul Constituţional francez a decis că, în aplicarea dispoziţiilor Art.103 din Statut, conform cărora statul care se declară dispus să primească persoane condamnate de Curtea Penală Internaţională îşi poate condiţiona acceptul de anumite condiţii care trebuie aprobate de Curte, Franţa îşi va putea subordona acceptul unor condiţii speciale legate de aplicarea legislaţiei naţionale referitoare la executarea pedepselor privative de libertate; că ea va putea face uz de posibilitatea de a acorda persoanelor condamnate o reducere de pedepsă, exercitând dreptul de graţiere; că, în aceste condiţii, prevederile cuprinse în Capitolul X din Statut nu aduc atingere condiţiilor fundamentale de exercitare a suveranităţii naţionale şi nici articolului 17 din Constituţia franceză. Conform interpretării date articolului 103 din Statut, prin această decizie, în ceea ce priveşte dreptul de graţiere, se pare că statele nu ar fi nevoite să aducă modificări prevederilor lor constituţionale. Singura lor obligaţie ar consta în informarea Curţii despre posibilitatea pe care o are un şef de stat sau de guvern de a exercita dreptul de graţiere sau în îndeplinirea procedurii prevăzute în Statut privind modificarea condiţiilor sau a duratei de detenţie. 

D. Alte probleme constituţionale

Ratificarea Statutului de la Roma poate ridica şi alte probleme de ordin constituţional. 

· Astfel, în decizia Consiliului Constituţional francez din 22 ianuarie 1999 referitoare la ratificarea Statutului C.P.I., s-au mai menţionat două probleme. Prima problemă priveşte articolul 99 (4) din Statut, conform căruia, pentru buna soluţionare a unei cereri, procurorul C.P.I. poate strânge dovezi şi poate efectua anumite acte de anchetă direct pe teritoriul unui Stat şi chiar în absenţa autorităţilor competente ale Statului Parte în cauză. Consiliul Constituţional a decis că, întrucât puterea recunoscută procurorului de a realiza aceste acte fără prezenţa autorităţilor judiciare franceze competente aduce atingere condiţiilor esenţiale de exercitare a suveranităţii naţionale, această dispoziţie este contrară dispoziţiilor Constituţiei franceze din 1958. Ca atare, este necesară o modificare constituţională.

In aceiaşi problemă, Consiliul de Stat din Luxemburg a ajuns la o concluzie diferită . El a considerat că dispoziţiile articolului 99 din Statutul de la Roma nu intră în conflict cu dispoziţiile din Legea fundamentală a ţării. In ceea ce priveşte încălcarea prerogativelor, mai ales ale prerogativelor puterii judiciare, care ar putea rezulta din aplicarea art.99 din Statut, articolul 49 bis din Constituţie ar putea permite transmiterea lor temporară unor instituţii de drept internaţional.

A doua problemă menţionată în decizia Consiliului Constituţional francez se referă la situaţia în care Franţa ar fi obligată să predea Curţii Penale Internaţionale o persoană acuzată de săvârşirea unor fapte care, în conformitate cu legea franceză, sunt acoperite de legi de amnistie sau de prescripţie, situaţie în care s-ar aduce atingere condiţiilor esenţiale de exercitare a suveranităţii naţionale. Si în acest caz s-a considerat că este necesară modificarea Constituţiei.

Se pare, totuşi, că, în marea lor majoritate, textele constituţionale nu conţin dispoziţii referitoare la prescripţie. Dar, dacă s-ar dovedi necesar un amendament constituţional, el ar putea să prevadă că prescripţia sau amnistierea nu operează în cazul unei cereri adresate de Curtea Penală Internaţională.

· S-a susţinut că şi art. 39.2.b)ii) din Statut poate ridica probleme constituţionale. Conform acestui articol, persoanele acuzate de Curte vor fi judecate de Camera de primă instanţă, adică de un complet format din 3 judecători; însă unele constituţii prevăd dreptul acuzatului la un proces în faţa unei Curţi cu juraţi. 

In acest caz, trebuie să se ţină seama de faptul că dispoziţiile constituţionale în cauză vizează procedura din cadrul jurisdicţiilor penale naţionale şi nu procedurile jurisdicţiilor penale internaţionale. Mai mult decât atât, este vorba despre o jurisdicţie internaţională învestită cu anumite puteri de către Statele Părţi şi în cadrul căreia independenţa judiciară şi competenţa judecătorilor constituie garanţii suficiente pentru desfăşurarea unui proces echitabil, chiar şi în absenţa juraţilor.

Dacă, totuşi, s-ar impune un amendament constituţional, el ar putea să prevadă că remiterea unei persoane Curţii Penale Internaţionale este o excepţie de la principiul potrivit căruia toţi cetăţenii trebuie judecaţi de către o Curte cu juraţi.

· S-a mai susţinut că art. 59 alin.4 şi 5 din Statut ar putea încălca principiul habeas corpus, prevăzut în art.5 al Convenţiei Europene a Drepturilor Omului . Convenţia prevede un control al îndeplinirii condiţiilor legale indispensabile pentru deţinerea unei persoane împotriva căreia s-au formulat acuzaţii. 

Articolul 59 (alin.4 şi 5) prevede că, atunci când autoritatea competentă din Statul-Parte căruia Curtea i-a adresat o cerere de arest provizoriu sau de arestare şi predare se pronunţă asupra unei cereri de eliberare provizorie, ea „nu are atribuţia de a stabili dacă mandatul de arestare a fost eliberat în conformitate cu art.58, paragraf 2, alin.a şi b” (ea nu poate examina „dacă există motive întemeiate să creadă că această persoană a comis o infracţiune care este de competenţa Curţii şi că arestarea acestei persoane este necesară pentru a se garanta că: persoana se va prezenta în faţa instanţei; că ea nu va împiedica ancheta sau procedura procesuală şi nici nu va compromite desfăşurarea ei; sau că ea nu va continua infracţiunea despre care este vorba sau o infracţiune conexă care este în competenţa Curţii şi care se produce în aceleaşi circumstanţe”). Autoritatea competentă va proceda la informarea Camerei preliminare a Curţii cu existenţa cererii de eliberare provizorie, urmând ca aceasta să facă unele recomandări ce trebuie luate în consideraţie de autoritatea din statul de detenţie în momentul luării deciziei privind eliberare provizorie. 

In acest caz se poate afirma că privarea de libertate în chestiune este o privare de libertate în înţelesul art.5 paragraf 1-f al Convenţiei Europene a Drepturilor Omului, conform căruia se autorizează privarea de libertate „dacă este vorba de arestarea sau detenţia legală a unei persoane (...) împotriva căreia este în curs de derulare o procedură de expulzare sau de extrădare”. Este vorba deci de predarea unei persoane unei organizaţii internaţionale, procedură comparabilă cu procedura de extrădare.

· La audierea iniţială care se desfăşoară în faţa autorităţii judiciare a statului de detenţie, persoana arestată are dreptul de a cere autorităţii desemnate prin lege, eliberarea provizorie până la predare. 

S-a ridicat problema de a şti dacă dispoziţiile articolelor 59 şi 60 din Statut sunt compatibile cu principiul constituţional care interzice lipsirea unei persoane de dreptul de a se adresa autorităţii judiciare desemnate prin lege. Se pare că acest principiu constituţional nu este încălcat, întrucât, conform acestor articole, persoana deţinută predată poate cere eliberarea provizorie, Camerei preliminare a Curţii, care reprezintă autoritatea judiciară desemnată a se pronunţa asupra cererilor de punere în libertate provizorie. 

*


La Roma, după mulţi ani de aşteptări şi speranţe, comunitatea internaţională a depăşit pragul posibilului şi al probabilului, pentru a intra într-o etapă mai puţin teoretică şi iluzorie, cea de stabilire a rolului justiţiei penale internaţionale în soluţionarea celor mai grave conflicte.


Insă, până la ratificarea Statutului de la Roma de cel puţin 60 de state, Curtea Penală Internaţională continuă să fie doar un text de lege şi nu o realitate.

Dacă statele europene urmează Recomandarea 1408(1999) a Adunării Parlamentare a Consiliului Europei şi Rezoluţia Parlamentului European privind Curtea Penală Internaţională (din 12 martie 1998) şi ratifică cât mai repede Statutul de la Roma, Curtea Penală Internaţională va începe să funcţioneze şi va constitui unul din arhitecţii luptei împotriva regimului de impunitate, împotriva violărilor dreptului umanitar şi a drepturilor omului. Desigur, fără a putea împiedica în totalitate apariţia unor noi tragedii umanitare, existenţa acestei Curţi demonstrează voinţa împărtăşită de a se pune capăt impunităţii şocante a autorilor lor. Chiar şi pentru acest singur motiv, Curtea Penală Internaţională va constitui un progres extrem de important.

